1 Statuimus et praecipimus ut in electionibus faciendis, maxime in maioribus monasteriis nostris, forma quae continetur in Charta caritatis et legatur et observetur. 2 Si qui de Ordine nostro homicidia perpetraverint, si personas Ordinis nostri occiderint, teneantur sub arctissima custodia et districtissima poenitentia, et cibentur pane et aqua usque ad mortem, nisi pro tenera aetate vel infirmitate dispensetur in eis. Si alias personas occiderint, statim eiiciantur de domibus suis numquam reversuri ; et si contigerit in alia domo eos recipi, semper novissimi sint, nullam administrationem habeant ; omni sexta feria ieiunent in pane et aqua, in adventu Domini, in quadragesima bis in hebdomada. 3 Abbates qui ex licentia Ordinis sunt missuri ad curias domini Papae vel principum, tales provideant, de quorum honestate sint securi, ita quod scandalum super actibus eorum ultra non proferatur ad Capitulum. Quod si contigerit, in ipsos abbates, qui tales miserunt, districte vindicabitur. 4 Quoties aliqua domus nostri Ordinis abbate caret, prior et consilium domus de visitandis filiabus abbatiis provideant, non tamen sine aliquo abbate. 5 De cottis et omnibus coopertoriis conversorum ubique generaliter teneatur sicut tenetur apud Cistercium et in quatuor primis domibus, nisi forte in frigidissimis regionibus aliquid a Capitulo dispensetur. 6 Abbates, qui pro nimia frigiditate locorum dispensatione eguerunt, sequenti Capitulo necessitatem suam proponant. 7 De pitantiis dictum est quae fiunt ex promissione, quod de illis quae factae sunt, differtur ad praesens. De cetero prohibitum est ne fiat talis promissio et si factum fuerit, sciant illi, qui hoc fecerunt, se graviter puniendos et beneficium vel possessiones vel pecuniam, quam propter hoc receperunt, amissuros. 8 Dum venerit abbas ad grangiam suam, in eius providentia sit, ubi in loco honesto comedat, quando volet in refectorio vel alibi, pitantiam conversis rarius faciat, ne in consuetudinem vertatur. 9 Anniversarium fratrum et familiarium nostrorum, quod celebratur tertiodecimo kalendas octobris nunc celebrabitur quintodecimo kalendas octobris, adiuncto regis Ludovici anniversario, reginae uxoris eius, ducum et ducissarum Burgundiae, et dicetur prima collecta : *Deus veniae largitor*, secunda : *Praesta, Domine, quaesumus.* 10 Illis qui sunt in dioecesi Pictaviensi concessum est, ut festum sancti Hilarii cum duodecim lectionibus celebrent in crastinum post octavam Epiphaniae nec monachi laborabunt. 11 Concessum est de possessiunculis parvis, quas monachi vel conversi retinere volunt, ut occasionem habeant vagandi, ut abbas possit eas distrahere, cum consilio tamen vicinorum abbatum, nec propter reclamationem aliquorum omittat, qui huiusmodi amant evagationem, si meliori potest domui suae utilitati provideri. 12 Domino Petro Atrebatensi ab olim concessum est, ut post obitum suum per omnes domos Ordinis nostri plenum officium habeat, ac si permansisset abbas Cisterciensis. Praecipimus ut scribatur in singulis monasteriis Ordinis nostri : cui concessum est ut proprium habeat officium, quandocumque auditus fuerit obitus eius, et qui ante Capitulum non cognoverint, nihilominus post communes viginti missas, tres faciant ei reddi. 